Binder-broers eindig albei vyfde in gedempte atmosfeerRenjaers tydens Sondag se Italiaanse Grand Prix op die Mugello-baan. (Foto: Tiziana FABI / AFP) Die glans van Sondagmiddag se Italiaanse Grand Prix vir motorfietse op die Mugello-baan het erg verdof toe die wêreld se voorste motorfietsjaers kort voor die ren in kennis gestel is dat een van hul mede-jaers, die 19-jarige Jason Dupasquier, kort voor die ren in ŉ hospitaal oorlede is. Dupasquier was Saterdagmiddag aan die einde van Moto3-kwalifisering in ŉ ernstige ongeluk betrokke. Dupasquier is vir langer as ŉ halfuur langs die baan behandel voordat hy met ŉ mediese helikopter na ŉ hospitaal in Florence vervoer is waar hy Sondag aan sy beserings beswyk het. Die MotoGP-jaers het kort voor die wegspring twee minute van stilte gehandhaaf ter ere van Dupasquier. Renjaers handhaaf twee minute van stilte ter ere van Jason Dupasquier. (Foto: Tiziana FABI / AFP) Die Grand Prix is deur die Fransman Fabio Quartararo (Yamaha) gewen met Miguel Oliveira (KTM) tweede en Joan Mir (Suzuki) derde. Suid-Afrika se Brad Binder, wat sesde weggespring het, het geen kanse gewaag nie en het tot vyfde opgeskuif en daar geëindig nadat eers Francesco Bagnaia en toe Alex Rins, wat albei voor hom was, geval het. Binder is 11de op die kampioenskap-puntelys. * In Moto3 was Dennis Foggia (Honda) eerste, gevolg deur Jaume Masia (KTM) en Gabriel Rodriquez (Honda) derde. Darryn Binder (Honda) het net soos ouboet Brad vyfde geëindig.